### NN 54/2024 (8.5.2024.), Presuda Visokog upravnog suda Republike Hrvatske poslovni broj: Usoz-122/2022-7 od 27. ožujka 2024.

VISOKI UPRAVNI SUD REPUBLIKE HRVATSKE

958

PRESUDA

Visoki upravni sud Republike Hrvatske u vijeću sastavljenom od sutkinja toga suda Senke Orlić-Zaninović, predsjednice vijeća, dr. sc. Sanje Otočan, Blanše Turić, Snježane Horvat Paliska, i Jelene Rajić članica vijeća, uz sudjelovanje više sudske savjetnice Ivane Mamić Vuković kao zapisničara, u postupku ocjene zakonitosti općeg akta povodom zahtjeva Ministarstva prostornoga uređenja, graditeljstva i državne imovine, Z., na sjednici vijeća održanoj 27. ožujka 2024.

presudio je

Ukida se Odluka o utvrđivanju svojstva nerazvrstane ceste javnog dobra u općoj uporabi (»Službeni glasnik Općine Dubravica«, broj 2 od 23. svibnja 2018.).

Obrazloženje

1. Podnositelj predmetni zahtjev podnosi na temelju članka 80.b Zakona o lokalnoj i područnoj (regionalnoj) samoupravi (»Narodne novine«, broj: 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – dalje: ZOLP(R)S), nakon što je svojom odlukom, klasa: 041-01/21-03/16 od 8. srpnja 2022. obustavio od primjene Odluku o utvrđivanju svojstva nerazvrstane ceste javnog dobra u općoj uporabi (»Službeni glasnik Općine Dubravica«, broj: 2 od 23. svibnja 2018., dalje: Odluka).

2. Odluka o obustavi objavljena je u »Službenom glasniku Općine Dubravica«, broj: 5 od 1. rujna 2022.

3. Podnositelj u zahtjevu navodi da je predmetna Odluka donesena protivno odredbi čl. 107. st. 3. i čl. 131. st. 1. Zakona o cestama (»Narodne novine«, broj: 84/11. – 144/21.) te da za tu odluku nije ispunjena nužna pretpostavka zakonitosti općeg akta u formalnom smislu jer nije ispravno navođenje mjerodavnog propisa na temelju kojeg je predstavničko tijelo ovlašteno urediti konkretnu materiju te je o potrebi donošenja nove odluke Općina Dubravica obaviještena i upućena, ali po uputi nadzornog tijela nije postupila. U zahtjevu predlaže ukinuti osporenu Odluku.

4. Donositelj akta Općinsko vijeće Općine Dubravica po opunomoćeniku odvjetniku H. L. iz Zajedničkog odvjetničkog ureda H. L. i V. R., iz J., obavještava da je osporena Odluka i dalje na snazi. Mišljenja je da je odredba članka 35. Zakona o lokalnoj i područnoj (regionalnoj) samoupravi valjani pravni temelj za donošenje Odluke, jednako kao i statutarna odredba koja na donošenje općih akata ovlašćuje predstavničko tijelo. Eventualno izostavljanje odredbe čl. 107. st. 3. Zakona o cestama kao zakonske odredbe – temelja za donošenje osporene Odluke, ne može sama po sebi dovesti do nezakonitosti u formalno pravnom smislu, s obzirom na to da je donesena od strane nadležnog tijela, u propisanom obliku i u zakonom propisanom postupku te je usklađen sa zakonom. Predlaže zahtjev odbiti.

5. Zahtjev je osnovan.

6. Osporenu Odluku je donijelo Općinsko vijeće Općine Dubravica pozivom na odredbe članka 35. Zakona o lokalnoj i područnoj (regionalnoj) samoupravi (»Narodne novine«, broj: 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. i 123/17. i članka 21. Statuta Općine Dubravica (»Službeni glasnik Općine Dubravica«, broj: 01/18).

7. Odredbom članka 35. Zakona o lokalnoj i područnoj (regionalnoj) samoupravi (»Narodne novine«, broj: 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – dalje: ZOLP(R)S) propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave (točka 2.). Ova zakonska odredba kao i odredba članka 21. Statuta Općine Dubravica su odredbe načelne naravi koje same za sebe, bez mjerodavnog materijalnog prava, nisu dostatna pravna osnova za donošenje predmetne Odluke.

8. Polazeći od utvrđenja da navedena zakonska i statutarna odredba, nisu valjana osnova za donošenje ovakve odluke, Sud predmetnu Odluku ocjenjuje nezakonitom.

9. S obzirom na naprijed izneseno, valjalo je na temelju članka 86. stavka 3. Zakona o upravnim sporovima (»Narodne novine«, broj: 20/10., 143/12., 152/14., 94/16., 29/17. i 110/21.) ukinuti osporeni opći akt, koji prestaje važiti danom objave ove presude u »Narodnim novinama«.

Poslovni broj: Usoz-122/2022-7
 Zagreb, 27. ožujka 2024.

Predsjednica vijeća
 Senka Orlić-Zaninović, v. r.